PMIndiaData/PMIndiaSum huggingface dataset:
லக்னோவில் வளர்ச்சித் திட்டப்பணிகளைப் பிரதமர் தொடங்கி வைக்கிறார்

பிரதமர் திரு. நரேந்திர மோடி இன்று உத்தரப்பிரதேச மாநிலம் லக்னோவில் டாக்டர் ஏ.பி.ஜே. அப்துல் கலாம் தொழில்நுட்ப பல்கலைக்கழகத்தை தொடங்கி வைத்து 400 கி. வாட் லக்னோ – கான்பூர் நேர்திசை மின்னோட்ட கடத்தி இணைப்புகளை நாட்டுக்கு அர்ப்பணித்தார். மேலும் பிரதமர் குடியிருப்புத் திட்டத்தின் கீழ் தேர்ந்தெடுக்கப்பட்ட பயனாளிகளுக்கு இசைவாணைக் கடிதங்களை அவர் வழங்கினார். நிகழ்ச்சியில் பேசிய பிரதமர், இந்திய இளைஞர்களை சமீபத்திய தொழில்நுட்பத்துடன் இணைப்பது பற்றி விவரித்தார். சுகாதாரத்துறையில் குறிப்பாக சுகாதார உபகரணங்களை புதிதாக கண்டுபிடிப்பது குறித்து நமது இளைஞர்கள் சிந்திக்க வேண்டும் என்று பிரதமர் கேட்டுக் கொண்டார். எல்லா மாவட்டங்களிலும் மின் இணைப்பு வழங்கியதற்காக உத்தரப்பிரதேச அரசை பிரதமர் பாராட்டினார். மேலும் ஒரு நாட்டின் வளர்ச்சிப் பாதைக்கு மின்சாரமும் எரிசக்தியும் இன்றியமையாதவை எனக் கூறினார். இந்தியாவில் தற்போது சூரிய ஆற்றல் பயன்பாடு அதிகரித்து வருகிறது என்றும் அவர் கூறினார். ஜூலை 1 – ம் தேதி முதல் அமல்படுத்தப்படும் ஜி.எஸ்.டி. குறித்தும் விரிவாக விவரித்த பிரதமர், இது ஜனநாயகத்தின் பலத்தை வெளிப்படுத்தியது என்றும் கூறினார். ஜி.எஸ்.டி. அமல்படுத்தப்படுவதற்கான எல்லா பெயரும் புகழும் 125 கோடி இந்தியர்களையே சாரும் என்றும் பிரதமர் கூறினார்.
குஜராத் மாநிலம் காந்திநகரின் மகாத்மா மந்திர் மாநாடு மற்றும் கண்காட்சி மையத்தில் பாதுகாப்பு கண்காட்சி 2022-இன் துவக்க விழாவில் பிரதமரின் உரை

குஜராத் ஆளுநர் திரு ஆச்சார்யா தேவ்ரத் அவர்களே, மத்திய பாதுகாப்பு அமைச்சர் திரு ராஜ்நாத் சிங் அவர்களே, குஜராத் முதல்வர் திரு புபேந்திர பாய் பட்டேல் அவர்களே, குஜராத் மாநில அமைச்சர் திரு ஜெகதீஷ் பாய் அவர்களே, முப்படைகளின் தளபதி ஜெனரல் அனில் சவுகான் அவர்களே, விமானப்படை தளபதி ஏர்சீஃப் மார்ஷல் வி. ஆர். சௌத்ரி அவர்களே, கடற்படை தளபதி அட்மிரல் ஆர். ஹரிகுமார் அவர்களே, ராணுவ தளபதி ஜெனரல் மனோஜ் பாண்டே அவர்களே, இதர பிரமுகர்களே, தாய்மார்களே, அன்பர்களே! அமிர்த காலத்தில் நாம் உறுதிமொழியேற்றுள்ள புதிய இந்தியாவின் பிரமாண்டமான உருவத்தை இந்த நிகழ்வு பிரதிபலிக்கிறது. முன் காலத்திலும் நம் நாட்டில் பாதுகாப்பு கண்காட்சி நடைபெறும். இருந்தபோதும், இந்தியாவிலேயே தயாரிக்கப்பட்ட பாதுகாப்பு உபகரணங்களை மட்டுமே பயன்படுத்தி, இந்திய நிறுவனங்கள் மட்டுமே கலந்து கொள்ளும் முதல் கண்காட்சியாக இந்த வருட நிகழ்ச்சி அமைந்துள்ளது. இந்திய தொழில்துறை, இந்திய தொழில்துறையுடன் சம்பந்தப்பட்ட சில கூட்டு ஸ்தாபனங்கள், குறு, சிறு மற்றும் நடுத்தர தொழில் நிறுவனங்கள், நூற்றுக்கும் மேற்பட்ட புத்தொழில் நிறுவனங்கள் உட்பட சுமார் 1300 கண்காட்சியாளர்கள் இதில் பங்கேற்றுள்ளனர். முதன் முறையாக 450-க்கும் மேற்பட்ட புரிந்துணர்வு ஒப்பந்தங்களும், உடன்படிக்கைகளும் கையெழுத்தாகின்றன. நண்பர்களே, இந்த நிகழ்வை முன்னிட்டு இந்திய- ஆப்பிரிக்க இரண்டாவது பாதுகாப்பு பேச்சுவார்த்தையும் தொடங்க உள்ளது. காலப்போக்கில் மேலும் வலுப்பெற்று, புதிய பரிமாணங்களை அடைந்து வரும் இந்திய, ஆப்பிரிக்க உறவுமுறை, பழங்கால நம்பிக்கையை சார்ந்துள்ளது. மருந்துகள் முதல் அமைதி நிலை வரை ஆப்பிரிக்காவின் ஒவ்வொரு தேவைக்கும் துணை நிற்க நாங்கள் முயன்றுள்ளோம். தற்போது, பாதுகாப்புத் துறையில் நம்மிடையேயான ஒத்துழைப்பும், ஒருங்கிணைப்பும் இந்த உறவை புதிய உச்சத்திற்குக் கொண்டு செல்லும். இந்திய கடல் பிராந்தியத்தின் பாதுகாப்பு அமைச்சர்களின் உச்சிமாநாடு, இந்த நிகழ்வின் முக்கிய அம்சமாகும். 46 நட்பு நாடுகள் இதில் கலந்து கொள்கின்றன. இன்று, சர்வதேச பாதுகாப்பு முதல் உலகளாவிய வர்த்தகம் வரை கடல்சார் பாதுகாப்பு உலகளாவிய முன்னுரிமையாக வளர்ச்சி பெற்றுள்ளது. தீசா விமான நிலையத்தின் கட்டமைப்பு, நாட்டின் பாதுகாப்பிற்கும், பகுதியின் வளர்ச்சிக்கும் குறிப்பிடத்தக்க சாதனையாகும். நோக்கம், புதிய கண்டுபிடிப்பு மற்றும் அமலாக்கம் என்ற மந்திரத்துடன் பாதுகாப்புத் துறையில் இந்தியா முன்னேறி வருகிறது. மேக் இன் இந்தியா என்பது இந்த துறையில் மிகப்பெரிய வெற்றி பெற்றுள்ளது. கடந்த ஐந்து ஆண்டுகளில் நமது ராணுவ ஏற்றுமதிகள் 8 மடங்கு அதிகரித்துள்ளன. 68% நிதியை உள்நாட்டு ராணுவ பொருட்களுக்கு நாம் ஒதுக்கியுள்ளோம். தமிழகம் மற்றும் உத்தரப் பிரதேசத்தில் தலா 1 வீதம் இரண்டு பாதுகாப்பு வழித்தடங்களை அமைத்திருப்பதன் வாயிலாக வளர்ச்சியின் பாதையில் நாம் விரைவாக முன்னேறுகிறோம். பாதுகாப்பு அமைச்சருக்கும் அவரது குழுவினருக்கும் எனது பாராட்டுகள். உங்கள் அனைவருக்கும் இனிய தீபாவளி நல்வாழ்த்துகள்! குஜராத் மாநில மக்களுக்கு இனிய புத்தாண்டு வாழ்த்துகள். நன்றி பொறுப்புத்துறப்பு: பிரதமர் உரையின் சில பகுதிகள் குஜராத்தி மொழியிலும் உள்ளன. அவை இங்கு மொழிபெயர்க்கப்பட்டுள்ள
ஜம்மு-காஷ்மீர் சுற்றுலாத் துறையில் முன்னேற்றகரமான வளர்ச்சியைப் பதிவுசெய்துள்ளதால் பிரதமர் மகிழ்ச்சியை வெளிப்படுத்தினார்

ஜம்மு-காஷ்மீர் சுற்றுலாத் துறையில் முன்னேற்றகரமான வளர்ச்சியைப் பதிவு செய்ததையடுத்து பிரதமர் திரு நரேந்திர மோடி மகிழ்ச்சி தெரிவித்தார். ஜம்மு-காஷ்மீரின் தகவல் மற்றும் மக்கள் தொடர்புத்துறை பதிவிட்ட ட்வீட்டை மேற்கோள் காட்டி, பிரதமர் தனது ட்வீட்டர் பதிவில், "அருமையான செய்தி! ஜம்மு-காஷ்மீர் மக்களின் அரவணைப்பு மற்றும் விருந்தோம்பலுக்குப் பாராட்டுகள்" என்று தெரிவித்துள்ளார்
மத்வ நவமியையொட்டி ஸ்ரீமத்வாச்சார்யாவுக்கு பிரதமர் தமது வணக்கங்களை தெரிவித்துள்ளார்

மத்வ நவமியையொட்டி ஸ்ரீமத்வாச்சார்யாவுக்கு பிரதமர் திரு நரேந்திர மோடி தமது வணக்கங்களை தெரிவித்துள்ளார். 2017 பிப்ரவரியில், ஜகத்குரு மத்வாச்சாரியாரின் 7-வது நூற்றாண்டு கொண்டாட்டத்தின் போது தாம் ஆற்றிய உரையின் வீடியோவையும் அவர் பகிர்ந்துள்ளார். பிரதமர் வெளியிட்டுள்ள டுவிட்டரில், “மத்வ நவமி புனித நாளில் நான் எனது மதிப்பிற்குரிய வணக்கங்களை ஸ்ரீமத்வாச்சாரியாவுக்கு தெரிவிக்கிறேன். ஆன்மிகம் மற்றும் சமூக மேம்பாடு குறித்த அவரது உன்னதமான போதனைகள் தலைமுறைகளையும் ஊக்குவிக்கக் கூடியதாகும். ஸ்ரீமத்வாச்சார்யா குறித்த உரையை நான் அளித்துள்ளேன்”.
பிரதம மந்திரி கிராமப்புற வீட்டுவசதித் திட்டத்தை மார்ச் 2024 வரை நீட்டிக்க மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில், மத்திய ஊரக வளர்ச்சித் துறையின் கருத்துருவான பிரதம மந்திரி கிராமப்புற வீட்டுவசதி திட்டத்தை (பிஎம்ஏஒய்-ஜி) 2021 மார்ச்சுக்கு பின்னர் 2024 மார்ச் வரை தொடர்ந்து செயல்படுத்த ஒப்புதல் வழங்கப்பட்டுள்ளது. இந்த திட்டத்தின் கீழ் முடிக்கப்பட வேண்டிய 2.95 கோடி வீடுகள் இலக்கை எட்டுவதற்கு ஏற்றவகையில் இத்திட்டம் நீட்டிக்கப்படுகிறது. எஞ்சிய 155.75 லட்சம் வீடுகளை கட்டி முடிக்க ரூ.2,17,257 கோடி தேவை. இதில் மத்திய அரசின் பங்கு ரூ.1,25,106 கோடி, மாநில அரசின் பங்கு ரூ.73,475 கோடி. அனைத்து கிராமப்புற பகுதிகளிலும் வீட்டுவசதியை உறுதி செய்ய இத்திட்டம் செயல்படுத்தப்படுகிறது. மேலும் கூடுதல் விவரங்களுக்கு ஆங்கில செய்திக் குறிப்பை பார்க்கவும் http://pib.gov.in/PressReleasePage.aspx?PRID=1779325
மூன்று பொதுத்துறை காப்பீட்டு நிறுவனங்களுக்குப் புதிதாக மூலதனம் வழங்க அரசு ஒப்புதல் – ஓரியண்டல்  இன்ஷூரன்ஸ் கம்பெனி லிமிடெட், நேஷனல் இன்சூரன்ஸ் கம்பெனி லிமிடெட்,               யுனைடெட் இந்தியா இன்சூரன்ஸ் கம்பெனி லிமிடெட்

ஓரியண்டல் இன்ஷூரன்ஸ் கம்பெனி லிமிடெட் (OlCL), நேஷனல் இன்சூரன்ஸ் கம்பெனி லிமிடெட் (NICL), யுனைடெட் இந்தியா இன்சூரன்ஸ் கம்பெனி லிமிடெட், (UIICL) ஆகிய மூன்று பொதுத்துறை காப்பீட்டு நிறுவனங்களிலும் புதிதாக மூலதனத்தைச் செலுத்த அரசு ஒப்புதல் வழங்கியுள்ளது. 2019-20ஆம் நிதியாண்டில் 2500 கோடி ரூபாய் உட்பட மொத்தம் 12 ஆயிரத்து 450 கோடி ரூபாய் மதிப்பில் இம்மூன்று நிறுவனங்களுக்கும் மூலதனம் வழங்கப்படுவதற்கு பிரதமர் திரு.நரேந்திரமோடி தலைமையிலான மத்திய அமைச்சரவை ஒப்புதல் அளித்துள்ளது. உடனடியாக 3475 கோடி ரூபாய் அளிக்கப்படும். மீதமுள்ள 6475 கோடி ரூபாய் பின்னர் வழங்கப்படும்.. NICL நிறுவனத்தின் அங்கீகரிக்கப்பட்ட பங்கு மூலதனத்தை 7500 கோடியாக ரூபாயாக அதிகரிக்கவும், UIICL, OlCL நிறுவங்களின் பங்கு மூலதனத்தை 5000 கோடி ரூபாயாக அதிகரிக்கவும், அமைச்சரவை ஒப்புதல் அளித்துள்ளது. இந்த நிறுவனங்களை இணைப்பதற்கான முறைகள் தற்போதைய நிலையைக் கருத்தில் கொண்டு, நிறுத்தப்பட்டுவிட்டன. அதற்கு மாறாக, இந்த நிறுவனங்களின் லாபகரமான வளர்ச்சியின் மீது கவனம் செலுத்தப்படும். நடப்பு நிதியாண்டில் முதல் கட்டமாக OlCL UIICL NICL ஆகிய மூன்று பொதுத்துறை காப்பீட்டு நிறுவனங்களுக்கும், 3475 கோடி ரூபாய் மூலதனத் தொகை வழங்கப்படும். மீதித்தொகை ஒன்று அல்லது அதற்கும் மேற்பட்ட கட்டங்களில் வழங்கப்படும். இதைச் செயல்படுத்தும் விதமாக NICL நிறுவனத்தின் அங்கீகரிக்கப்பட்ட மூலதனம் 7500 கோடி ரூபாயாகவும், OlCL, UIICL நிறுவனங்களின் அங்கீகரிக்கப்பட்ட மூலதனம் 5000 கோடி ரூபாயாகவும் அதிகரிக்கப்படும். இவ்வாறு மூலதனத்தை அதிகரிப்பதன் மூலமாக இந்த மூன்று பொதுத்துறை காப்பீட்டு நிறுவனங்களின் நிதி நிலைமையும் பணப்புழக்க நிலைமையும் மேம்பட்டு, பொருளாதாரத்தின் காப்பீட்டு தேவைகளை பூர்த்தி செய்யும் வகையில், மாற்றங்களை உள்வாங்கி, நிதி ஆதாரங்களைத் திரட்டும் திறனை அதிகரிக்கும் வகையில் அமையும். காப்பீட்டுத் துறையில் உள்ள அபாயங்களைத் திறமையாக நிர்வகிப்பதை மேம்படுத்தவும் இது உதவும். நடப்பு நிதியாண்டில், இந்த மூன்று பொதுத்துறை நிறுவனங்களுக்கும் 3475 கோடி ரூபாய் உடனடியாக வழங்கப்படும். அதன் பின்னர் அடுத்தகட்டமாக 6475 கோடி ரூபாய் வழங்கப்படும்.
ஐ.நா சபைக்கு அமெரிக்காவின் நிரந்தர பிரதிநிதியும், தூதருமான திருமதி நிக்கி ஹேலி, பிரதமரைச் சந்தித்தார்.

ஐ.நா. சபைக்கு அமெரிக்காவின் நிரந்தர பிரதிநிதியும், தூதருமான திருமதி நிக்கி ஹேலி, பிரதமர் திரு. மோடியை இன்று (27.06.2018) சந்தித்தார். அதிபர் திரு. டிரம்பின் வாழ்த்துகளை தூதர் திருமதி ஹேலி பிரதமரிடம் தெரிவித்தார். அதிபர் திரு. டிரம்புக்கு தமது நல்வாழ்த்துகளைத் தெரிவிக்குமாறு அவரிடம் பிரதமர் கேட்டுக் கொண்டார். மேலும், ஏற்கனவே தங்களின் சந்திப்புகளையும், கலந்துரையாடல்களையும் அவர் நினைவுகூர்ந்தார். இந்தியா-அமெரிக்கா இடையேயான உறவுகள் குறிப்பாக, தளத்தகை மற்றும் பாதுகாப்பு துறைகளில் ஆழமாவதை தூதர் திருமதி. ஹேலி சுட்டிக்காட்டினார். பயங்கரவாத எதிர்ப்பு, பலதுறை அமைப்புகள் உட்பட இந்தியா-அமெரிக்கா இடையேயான ஒத்துழைப்பை விரிவாக்குவதற்கான வழிவகைகளை இரு தலைவர்களும் விவாதித்தனர். உலக அமைதிக்கும், வளத்திற்கும் முக்கிய அம்சமாக வலுவான இந்திய-அமெரிக்க ஒத்துழைப்பு தொடரும் என்ற நம்பிக்கையை அவர்கள் வெளிப்படுத்தினர். தெற்காசியா மற்றும் இந்திய – பசிபிக் பகுதிகளில் அதிபர் டிரம்பின் நடைமுறை உத்திகளை பாராட்டிய பிரதமர், கொரிய தீபகற்பத்தில் அணுஆயுத அழிப்புக்கு அவர் எடுத்துக் கொண்ட முன்முயற்சியையும் பாராட்டினார்.
பிரபல பங்கு முதலீட்டாளர் ராகேஷ் ஜுன்ஜுன்வாலாவின் மறைவிற்கு பிரதமர் இரங்கல்

பிரபல பங்கு முதலீட்டாளர் ராகேஷ் ஜுன்ஜுன்வாலாவின் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். அவர் வெளியிட்டுள்ள ட்விட்டர் செய்தியில் தெரிவித்திருப்பதாவது: “ராகேஷ் ஜுன்ஜுன்வாலா உறுதிமிக்கவர். துடிப்பு, நகைச்சுவை மற்றும் நுண்ணறிவு குணங்களைக் கொண்டிருந்த அவர், நிதி உலகில் இணையில்லாத பங்களிப்பை விட்டுச் சென்றுள்ளார். இந்தியாவின் முன்னேற்றம் குறித்தும் அவர் மிகுந்த ஆர்வம் கொண்டிருந்தார். அவரது இழப்பு வருத்தமளிக்கிறது. அன்னாரது குடும்பத்தினருக்கும், ஆதரவாளர்களுக்கும் எனது இரங்கல்கள். ஓம் சாந்தி.”
சூரிய நமஸ்காரம் செய்த 75 லட்சம் பேரை பிரதமர் பாராட்டியுள்ளார்

உடல் தகுதியோடு இருக்கவேண்டியதன் முக்கியத்துவத்தை வலியுறுத்திய பிரதமர் திரு.நரேந்திர மோடி சூரிய நமஸ்காரம் செய்த 75 லட்சம் பேரை பாராட்டியுள்ளார். இந்தியாவின் தலை சிறந்த விளையாட்டு வீரர்களுடன் இன்று 75 லட்சம் பேர் சூரிய நமஸ்காரம் செய்தது குறித்த இந்திய விளையாட்டுக்கள் ஆணையத்தின் ட்விட்டருக்கு பதிலளித்து பிரதமர் ட்விட்டரில் பதிவிட்டிருப்பதாவது : "உடல் தகுதியோடு இருப்பதன் முக்கியத்துவத்தையும் நோய் எதிர்ப்பு சக்தியை அதிகரிப்பதையும் தற்போதய உலகளாவிய பெருந்தொற்று உறுதி செய்துள்ளது.இது மகத்தான முயற்சியாகும். அதே சமயம் முகக்கவசங்கள் அணிதல், தகுதி உள்ளவர்கள் தடுப்பூசி செலுத்தி கொள்ளுதல் போன்ற கொவிட் –19 தொடர்பான விதிமுறைகள் அனைத்தையும் நீங்கள் அனைவரும் பின்பற்ற நான் மீண்டும் வேண்டுகோள் விடுக்கிறேன்."
இந்த அளவிலான தடுப்புமருந்து விநியோகம் மனித குலத்தின் வரலாற்றில் இதுவரை இல்லாதது: பிரதமர்

கொவிட்-19 தடுப்பு மருந்தை இந்தியா முழுவதும் வழங்கும் நடவடிக்கையை காணொலி மூலம் பிரதமர் திரு நரேந்திர மோடி இன்று தொடங்கி வைத்தார். நாடு முழுவதும் தடுப்பு மருந்து வழங்கும் இந்த திட்டம் உலகத்திலேயே மிகப்பெரிய தடுப்பு மருந்து செயல்முறையாகும். வரலாறு காணாத இந்த நடவடிக்கை குறித்து பேசிய பிரதமர், முதல் சுற்றிலேயே மூன்று கோடி மக்களுக்கு தடுப்பு மருந்து வழங்கப்படும் என்றும் இது உலகத்தின் குறைந்தது 100 நாடுகளின் மக்கள் தொகையை விட அதிகமாகும் என்றும் கூறினார். இரண்டாம் சுற்றில் 30 கோடி பேர்களுக்கு தடுப்பு மருந்து வழங்கப்படும் என்றும் வயது முதிர்ந்தோர் மற்றும் இணை நோய் தன்மை உடையவர்களுக்கு இந்த சுற்றின்போது தடுப்பு மருந்து வழங்கப்படும் என்றும் பிரதமர் கூறினார். இந்தியா, அமெரிக்கா மற்றும் சீனா ஆகிய மூன்று நாடுகளில் மட்டுமே 30 கோடிக்கும் அதிகமான மக்கள் தொகை உள்ளது என்று அவர் தெரிவித்தார். இந்த அளவிலான தடுப்புமருந்து வழங்கல் வரலாற்றில் இதுவரை மேற்கொள்ளபபடவில்லை என்றும் இந்தியாவின் திறனை இது வெளிப்படுத்துவதாகவும் திரு மோடி கூறினார். வதந்திகள் மற்றும் தவறான பிரசாரங்களை நம்ப வேண்டாம் என்று மக்களை கேட்டுக்கொண்ட அவர், இந்தியாவில் தயாரிக்கப்பட்ட தடுப்பு மருந்துகளின் பாதுகாப்பு மற்றும் செயல்திறன் மீது விஞ்ஞானிகள் மற்றும் நிபுணர்கள் முழுவதும் திருப்தி அடைந்த பின்னரே அவசரகால பயன்பாட்டுக்கான ஒப்புதல் வழங்கப்பட்டது என்று கூறினார். இந்திய தடுப்பு மருந்து விஞ்ஞானிகள், மருத்துவ அமைப்பு, இந்திய செயல்முறைகள் மற்றும் அமைப்பு சார்ந்த நடவடிக்கைகள் உலகளாவிய நம்பிக்கையை பெற்று இருக்கின்றன என்றும் தொடர் சாதனைகள் மூலமாக இது சாத்தியமாகியுள்ளது என்றும் பிரதமர் தெரிவித்தார். உலகெங்கிலும் இருக்கும் 60 சதவீத குழந்தைகள் கடும் அறிவியல் பரிசோதனைகளுக்கு பிறகு இந்தியாவில் தயாரிக்கப்படும் உயிர் காக்கும் தடுப்பு மருந்துகளை பெறுகின்றனர் என்று அவர் தெரிவித்தார். இந்திய தடுப்பு மருந்து நிபுணத்துவம் மற்றும் இந்திய தடுப்புமருந்து விஞ்ஞானிகள் மீதான இந்த நம்பிக்கை இந்தியாவில் தயாரிக்கப்பட்ட கொரோனா தடுப்பு மருந்தின் மூலம் இன்னும் வலுப்பெறும் என்று பிரதமர் கூறினார். இந்திய தடுப்பு மருந்துகள் வெளிநாட்டு தடுப்பு மருந்துகளை விட விலை குறைவாக இருப்பதோடு அவற்றை செலுத்துவதும் எளிதானது என்று அவர் கூறினார். சில வெளிநாட்டு தடுப்பு மருந்துகளின் விலை ரூபாய் ஐந்தாயிரம் வரை இருப்பதாகவும், -70 டிகிரி தட்ப வெப்ப நிலையில் அவற்றை சேமித்து வைக்கவேண்டும் என்றும் பிரதமர் குறிப்பிட்டார். ஆனால், பல்லாண்டுகளாக இந்தியாவில் பயன்படுத்தப்பட்டு வரும் தொழில்நுட்பத்தின் அடிப்படையில் தயாரிக்கப்பட்ட இந்திய தடுப்பு மருந்துகள், இந்திய தட்பவெப்ப சூழ்நிலைகளுக்கு தக்க வகையில் உள்ளதாகவும் கொரோனாவுக்கு எதிரான நமது போரில் நாம் வெற்றி அடைவதற்கு இவை உதவும் என்றும் அவர் கூறினார். தன்னம்பிக்கை மற்றும் தற்சார்புடன் கொரோனாவை இந்தியா எதிர் கொண்டதாக திரு மோடி கூறினார். நம்பிக்கையை வலுவிழக்க செய்ய கூடாது என்னும் உறுதி ஒவ்வொரு இந்தியரிடமும் இருந்ததை அவர் குறிப்பிட்டார். ஒரே ஒரு ஆய்வகத்தில் இருந்து 2300 ஆய்வகங்களாக வளர்ச்சி அடைந்து இருப்பது, முகக் கவசங்கள், தனிநபர் பாதுகாப்பு உபகரணங்கள் மற்றும் சுவாசக் கருவிகளின் உற்பத்தியில் தன்னிறைவு அடைந்ததோடு ஏற்றுமதிகளையும் செய்து வருவது ஆகியவற்றை அவர் நினைவுகூர்ந்தார்.தடுப்பு மருந்து வழங்கல் நடவடிக்கையின் போதும் அதே அளவு தன்னம்பிக்கை மற்றும் தற்சார்பை வெளிப்படுத்துமாறு மக்களை அவர் கேட்டுக்கொண்டார். ——
இந்தியா, ஐக்கிய அரபு எமிரேட் இடையே கடல்சார் போக்குவரத்தில் நிறுவன ஒத்துழைப்புக்கான புரிந்துணர்வு ஒப்பந்தத்துக்கு அமைச்சரவை ஒப்புதல

இந்தியா, ஐக்கிய அரபு எமிரேட் இடையே கடல்சார் போக்குவரத்தில் நிறுவன ஒத்துழைப்புக்கான புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்த்து. முன்மொழியப்பட்டுள்ள இந்த புரிந்துணர்வு ஒப்பந்தம் கடல்சார் போக்குவரத்து, சுங்கம் மற்றும் இதர நடைமுறைகளை எளிமைப்படுத்துதல் ஆகியவற்றை மேம்படுத்தி வசதிகள் ஏற்படுத்த வழிவகை செய்யும். கழிவுப் பொருட்களை அகற்றுவதில் தற்போது உள்ள அமைப்புகளைப் பயன்படுத்திக் கொள்ள வசதி ஏற்படுத்துவதற்கும் இந்த ஒப்பந்தம் வழி வகுக்கும். இரு நாடுகளிலும் கப்பல் நிறுவனங்கள் நிலைத்து இருக்க கூடிய வர்த்தக செயல்பாடுகளுக்கான இருதரப்பு மற்றும் பல தரப்பு ஏற்பாடுகளை செய்துகொள்வதற்கும் இந்தப் புரிந்துணர்வு ஒப்பந்தம் வழி செய்கிறது.
மத்திய பட்டியலில் பிற்படுத்தப்பட்ட வகுப்பினரின் வகைப்படுத்தலை ஆய்வு செய்யும் ஆணையத்தின் கால வரையறை மே 31, 2019 வரை நீடிப்பு: மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை மத்திய பட்டியலில் உள்ள பிற்படுத்தப்பட்ட வகுப்பினரின் வகைப்படுத்தல் குறித்து ஆய்வு செய்யும் ஆணையத்தின் காலத்தை நவம்பர் 30,2018 –லிருந்து மே 31, 2019 வரை நீடித்துள்ளது. ஆணையம், மாநில அரசுகள், பிற்படுத்தப்பட்ட வகுப்பினருக்கான ஆணையங்கள், பல்வேறு சமூக சங்கங்கள், பிற்படுத்தப்பட்ட வகுப்பினைச் சேர்ந்த பொது மக்கள் மற்றும் ஆணையங்கள் ஆகியோருடன் விரிவான கூட்டங்களை நடத்தி, உயர் கல்வி நிறுவனங்களில் சேர்ந்துள்ள பிற்படுத்தப்பட்ட வகுப்பினர், மத்திய அரசுத் துறைகள், பொதுத் துறை நிறுவனங்கள், பொது துறை வங்கிகள் மற்றும் நிதி நிறுவனங்களில் பணி நியமனம் பெற்றுள்ள பிற்படுத்தப்பட்ட வகுப்பினர் குறித்த ஆவணங்களை, ஜாதிவாரியாக சேகரித்துள்ளது. தாங்கள் பெற்ற ஆவணத்தை மற்றும் தரவை ஆய்வு செய்ததில், ஆணையம், மத்திய பட்டியலில் பிற்படுத்தப்பட்ட வகுப்பினரின் வகைப்படுத்தல் மற்றும் அறிக்கையை இறுதி செய்வதற்கு முன்பு மாநில அரசுகள் மற்றும் பிற்படுத்தப்பட்ட வகுப்பினருக்கான ஆணையங்களுடன் மற்றொரு சுற்று விவாதிக்க வேண்டும் என்று தெரிவித்துள்ளது. விகீ/அரவி
தேசிய மாணவர் படை திரளணியில் பிரதமர் உரை

பிரதமர் திரு. நரேந்திர மோடி அவர்கள், தேசிய மாணவர் படையின் (என்.சி.சி.) கேடட்டுகளின் வாழ்க்கை சீருடை, அணிவகுப்பு மற்றும் முகாம்களை தாண்டியது என்றார். என்.சி.சி. அனுபவம் கேடட்டுகளுக்கு லட்சிய அனுபவத்தை அளிக்கிறது என்றும் அவர் தெரிவித்தார். அவர் புதுதில்லியில் நடைபெற்ற தேசிய மாணவர் படை கேடட்டுகளின் திரளணியில் உரையாற்றினார். இந்தியாவை குறித்த பார்வை, அதன் சக்தி மற்றும் அதன் வேற்றுமை ஆகியவற்றை இந்த கேடட்டுகளுக்கு என்.சி.சி.யின் அனுபவம் அளிக்கும் என்றும் அவர் கூறினார். மன்னர்கள், அரசாளுபவர்கள் மற்றும் அரசாங்கங்களால் ஒரு நாடு உருவாகுவதில்லை, நாடு, அதன் குடிமக்கள், இளைஞர்கள், விவசாயிகள், பண்டிதர்கள், விஞ்ஞானிகள், பணியாளர்சக்தி மற்றும் துறவிகளால் உருவாக்கப்படுகிறது என்றும் அவர் தெரிவித்தார். என்.சி.சி. கேடட்டுகள் எதிர்கால இந்தியாவிற்கு தன்னம்பிக்கையை ஊட்டுவதுடன், நமது இளைஞர்களின் சக்திக்கு பெருமை சேர்ப்பதாக உள்ளனர் என்றும் அவர் பாராட்டினார். இந்தியாவை தூய்மைப்படுத்துதலை முன்னோக்கி எடுத்து செல்ல என்.சி.சி. பங்காற்றுவதற்காக அவர் பாராட்டினார். டிஜிட்டல் பரிமாற்றங்களுக்கு இந்த இயக்கம் தொடர்ந்து செயல்பட வேண்டும் என்றும் அவர் கேட்டுக் கொண்டார்.
தயானந்த சரசுவதி சுவாமிகள் மறைவிற்கு பிரதமர் இரங்கல்

தயானந்த சரசுவதி சுவாமிகள் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். “தயானந்த சரசுவதி சுவாமிகள் மறைவு எனது தனிப்பட்ட பேரிழப்பாகும். அவர் ஆன்மா சாந்தி அடைய நான் வேண்டுகிறேன். தயானந்த சரசுவதி சுவாமிகளின் பால் ஈர்க்கப்பட்ட எண்ணற்றோர் மீதே என்னுடைய எண்ணங்கள் உள்ளன. அவர் ஞானம், இறைத்தன்மை மற்றும் சேவை ஆகியவற்றின் சக்திபீடமாக திகழ்ந்தார்“ என்று பிரதமர் குறிப்பிட்டுள்ளார்.
இடதுசாரி தீவிரவாதத்தால் பாதிக்கப்பட்ட பகுதிகளில் மொபைல் இணைப்பு அளிக்க மத்திய அமைச்சரவை ஒப்புதல்

இடதுசாரி தீவிரவாதத்தால் பாதிக்கப்பட்ட 10 மாநிலங்களின் 96 மாவட்டங்களில் உள்துறை அமைச்சகத்தால் அடையாளம் காணப்பட்ட மக்கள் வசிக்கும் உள்ளடக்கப்படாத, 4072 கோபுரங்கள் அமைந்துள்ள பகுதிகளில் மொபைல் சேவைகளை அளிப்பதற்கு யுனிவர்சல் சேவை பொறுப்பு நிதி ஆதரவுடனான திட்டத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இந்தத் திட்டத்திற்கான மொத்த செலவு ரூ. 7,330 கோடியாக இருக்கும். இடதுசாரி தீவிரவாதத்தால் பாதிக்கப்பட்ட பகுதிகளில் இந்த கட்டமைப்பு பாதுகாப்பு பணியாளர்களால் பயன்படுத்தப்படும். இந்தத் திட்டம் உள்ளடக்கம் செய்யப்படாத குடியிருப்பு கிராமங்களில் உள்ள மக்கள் இந்தப் பகுதிகளில் பொருளாதார நடவடிக்கை மேம்படுத்திக் கொள்ள உதவும் வகையில் மொபைல் சேவைகளை அளிக்கும். இது பின் தங்கிய, இடதுசாரி தீவிரவாதத்தால் பாதிக்கப்பட்ட பகுதிகளில் இ-நிர்வாக செயல்பாடுகளுக்கு ஊக்கம் அளிக்கும் வகையில் டிஜிட்டல் மொபைல் இணைப்பை அளிக்கும். 10 மாநிலங்களில் கோபுரம் அமைக்க திட்டமிடப்பட்டுள்ள இடங்களின் எண்ணிக்கை: வ.எண். மாநிலங்கள் மாவட்டங்கள் கோபுரங்களின் எண்ணிக்கை 1 ஆந்திர பிரதேசம் 8 429 2 பீகார் 8 412 3 சத்தீஸ்கர் 16 1028 4 ஜார்க்கண்ட் 21 1054 5 மத்திய பிரதேசம் 1 26 6 மகாராஷ்டிரா 2 136 7 ஒடிசா 18 483 8 தெலங்கானா 14 118 9 உத்தர பிரதேசம் 3 179 10 மேற்கு வங்கம் 5 207 மொத்தம் 10 மாநிலங்கள் 96 4072 அ. இடதுசாரி பயங்கரவாதம் பாதிக்கப்பட்ட பகுதிகள் முதல் கட்ட திட்டம் இடதுசாரி தீவிரவாதத்தால் பாதிக்கப்பட்ட பகுதிகளில் 2ஜி தொழில்நுட்பத்தை பயன்படுத்தி மொபைல் சேவைகளை அளிக்கும் முதல் கட்ட திட்டத்தில் ரூ. 4080.78 கோடி ஒப்புதல் அளிக்கப்பட்டு திட்டம் நிறைவடைய உள்ளது. மொத்தம் 2335 இடங்களில் இன்று வரை 2335 இடங்களில் செயல்படுகின்றன இடதுசாரி தீவிரவாதத்தால் பாதிக்கப்பட்ட பகுதிகளில் இரண்டாம் கட்ட திட்டம் 10 மாநிலங்களின் 96 மாவட்டங்களில் பணியமர்த்தப்பட்டுள்ள பாதுகாப்பு படைகளின் தொடர்புத் தேவைக்காக சம்பந்தப்பட்ட மாநிலங்களுடன் ஆலோசனை நடத்தி உள்துறை அமைச்சகம் 4072 கோபுரம் அமையும் இடங்களை அடையாளம் கண்டு தொலைத்தொடர்புத் துறைக்கு 2017 அக்டோபர் 27ம் தேதி தெரிவித்துள்ளது. இரண்டாம் கட்டத்தில் சந்தாதாரர்களின் தேவைக்கேற்ப தொழில்நுட்பம் மேம்படுத்தப்பட்டுள்ளது. மொபைல் இணைப்பு அளிக்க இந்த இடங்களில் தற்போது 2 மற்றும் 4ஜி தொழில்நுட்பம் அளிக்கப்பட்டுள்ளது.
மூத்த நடிகர் ரிஷி கபூர் மறைவுக்கு பிரதமர் இரங்கல்

மூத்த நடிகரான ரிஷி கபூர் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். `பன்முகத்தன்மையும், அன்பும், துடிப்பும் நிறைந்தவர்… அவர்தான் திரு ரிஷி கபூர். நடிப்புத் திறமையின் உறைவிடமாக இருந்தார். அவருடனான உரையாடல்களை, சமூக ஊடகங்களில்கூட, நான் எப்போதும் நினைவுகூர்வேன். அவர் திரைப்படங்களையும், இந்தியாவின் முன்னேற்றத்தையும் மிகவும் விரும்பினார். அவரது மறைவினால் துயறுற்றேன். அவரது குடும்பத்தினருக்கும், ரசிகர்களுக்கும் எனது இரங்கல்கள். ஓம் சாந்தி’, என்று பிரதமர் கூறினார்.
சமஸ்கிருதம் மற்றும் இந்தி மொழி அறிஞர் டாக்டர் ராமகாந்த் சுக்லா மறைவுக்கு பிரதமர் இரங்கல்

சமஸ்கிருதம் மற்றும் இந்தி மொழி அறிஞர் டாக்டர் ராமகாந்த் சுக்லா மறைவு குறித்து பிரதமர் திரு நரேந்திர மோடி வேதனை தெரிவித்துள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது; "சமஸ்கிருதம் மற்றும் இந்தி இலக்கிய உலகிற்கு விலைமதிப்பற்ற பங்களிப்பைச் செய்துள்ள டாக்டர் ராமகாந்த் சுக்லா மறைவுக்கு ஆழ்ந்த இரங்கலைத் தெரிவித்துக் கொள்கிறேன். இந்த துயரத்தில் அவரது குடும்பத்தினர் மற்றும் ரசிகர்களுடன் நானும் பங்கெடுத்துக் கொள்கிறேன். ஓம் சாந்தி!"
மேற்கு வங்கம் நாடியாவில் நிகழ்ந்த சாலைவிபத்தில் உயிரிழந்தவர்களுக்கு பிரதமர் இரங்கல்

மேற்கு வங்க மாநிலம் நாடியாவில் நிகழ்ந்த சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழந்த இரங்கலைத் தெரிவித்துக் கொண்டுள்ளார். இதுகுறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது; ‘’மேற்கு வங்க மாநிலம் நாடியாவில் நிகழந்த சாலை விபத்தில், ஏற்பட்ட உயிரிழப்புகள் குறித்து மிகுந்த வேதனையடைந்தேன். உயிரிழந்தவர்கள் குடும்பத்தினருக்கு ஆழந்த இரங்கல்கள். காயமடைந்தவர்கள் விரைந்து குணமடைய விழைகிறேன்.’’
கொரியாவில் இருந்து முதன்மைச் செயல் அலுவலர்கள் பிரதமருடன் சந்திப்பு

கொரியாவிலிருந்து மூத்த முதன்மை செயல் அலுவலர்கள் இன்று பிரதமர் திரு நரேந்திர மோடியை சந்தித்தனர். அவர்கள் இந்திய-கொரிய வர்த்தக உச்சி மாநாட்டிற்காக புதுதில்லி வந்துள்ளனர். இரு நாடுகளுக்கும் இடையிலான வர்த்தக ஒத்துழைப்பை விரிவுபடுத்துவதற்கான வாய்ப்புகள் குறித்து முதன்மை செயல் அலுவலர்கள் ஆலோசனை நடத்தினார்கள். கொரிய தொழில் துறையின் நிபுணத்துவம் மற்றும் வரன்முறைகளை பாராட்டிய பிரதமர் அதன் காரணமாகவே கொரிய பிராண்டுகளின் பெயர்கள் இந்தியாவில் வீடுகளில் பயன்படுத்தும் பெயர்களாக மாறியுள்ளன என்றார். கொரிய நிறுவனங்கள் இந்தியாவில் தங்களது முதலீடுகளை விரிவுபடுத்த வேண்டும் என்று அழைப்பு விடுத்தார். பெரிய கொரிய நிறுவனங்கள் கொரியாவில் பின்பற்றும் முறையைப் போலவே இந்திய பிராந்தியத்திலும் ஒரு குழுவாக முதலீடு செய்ய திட்டமிடலாம் என்றும் பிரதமர் ஆலோசனைக் கூறினார்.
ராணி வேலு நாச்சியாரின் பிறந்த நாளையொட்டி பிரதமர் மரியாதை

ராணி வேலு நாச்சியாரின் பிறந்த நாளையொட்டி பிரதமர் திரு நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “வீர மங்கை ராணி வேலு நாச்சியாரின் பிறந்த நாளில் அவருக்கு அஞ்சலி. தம் மக்களுக்கு நீதி கிடைக்க அவர் முன் நின்று போராடினார். காலனியாதிக்கத்தை தீவிரமாக எதிர்த்ததுடன், சமூக நன்மைக்காகவும் பணியாற்றினார். அவரது தீரம் தலைமுறை தாண்டியும் உத்வேகம் அளிக்கும்.“
நவீன நகரங்கள் போட்டியில் வெற்றி பெற்ற நகரங்களுக்கு  பிரதமர் பாராட்டு

ஸ்மார்ட் சிட்டி எனப்படும் நவீன நகரங்களுக்கான போட்டியில் வெற்றி பெற்ற நகரங்களுக்கு பிரதமர் திரு நரேந்திர மோடி பாராட்டு தெரிவித்தார். பிரதமர் தமது டுவிட்டர் வலைத்தளத்தில, “நவீன நகரங்கள் சவாலில் வென்றோருக்குப் பாராட்டுகள். திட்டத்தை அமலாக்கி நகர்புற இந்தியாவை மாற்றி அமைக்கும் வகையில் முன்னோக்கிச் செல்லும் இந்த நகரங்களுக்கு எனது நல்வாழ்த்துகளைத் தெரிவித்துக் கொள்கிறேன். நவீன நகர சவாலில் வெற்றியாளர்களைத் தேர்ந்தெடுக்க பல்வேறு அரங்குகளி்ல் விரிவான நடைமுறைகளில் பங்கேற்ற அனைவருக்கும் நன்றி ” என்று குறிப்பிட்டுள்ளார்.
வடகிழக்கு மாகாணத்துக்கான விரிவான தொலைத்தொடர்பு திட்டம்: அருணாச்சல பிரதேசம், அசாமின் 2  மாவட்டங்களுக்கு கைபேசி சேவை வழங்கும் உலகலாவிய சேவை உதவி நிதித் திட்டத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில், வடகிழக்கு மாகாணத்துக்கான விரிவான தொலைத்தொடர்பு திட்டத்தின் கீழ் அருணாச்சலப் பிரதேசம், அசாமின் கர்பி அங்லாங் மற்றும் திமா ஹசாஓ ஆகிய இரண்டு மாவட்டங்களுக்கு கைபேசி சேவை வழங்கும் உலகலாவிய சேவை உதவி நிதித் திட்டத்திற்கு ஒப்புதல் வழங்கப்பட்டுள்ளது. இதுவரை கைபேசி சேவை இல்லாத 2374 கிராமங்களுக்கு (அருணாச்சலப் பிரதேசத்தில் 1683, அசாமின் இரண்டு மாவட்டங்களில் 691), ரூ. 2,029 கோடியில், அடுத்த 5 ஆண்டுகளுக்கு இத்திட்டத்தின் மூலம் சேவைகள் வழங்கப்படும். இந்தத் திட்டத்திற்கான நிதியை, உலகலாவிய சேவை உதவி நிதியம் என்ற அமைப்பு வழங்கும். 2022-ஆம் ஆண்டு டிசம்பர் மாதத்தில் இந்தத் திட்டத்தை நிறைவு செய்ய இலக்கு நிர்ணயிக்கப்பட்டுள்ளது. அருணாச்சலப் பிரதேசத்திலும், அசாமின் தொலைதூரப் பகுதிகளிலும் கைபேசி சேவை வழங்கப்படுவதன் மூலம் அந்தப் பகுதிகளில் பேரிடர் மேலாண்மை, மின் ஆளுகை போன்ற துறைகளில் டிஜிட்டல் இணைப்பு மேம்படுத்தப்படுவதோடு உள்நாட்டுத் தயாரிப்புகளை ஊக்குவிக்கும் தற்சார்பு இந்தியாவின் குறிக்கோளையும் பூர்த்தி செய்ய முடியும். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://www.pib.gov.in/PressReleasePage.aspx?PRID=1679338